	DOKUMENT ZA INTERNETSKO SAVJETOVANJE O NACRTU OPĆEG AKTA

	Nacrt prijedloga Pravilnika o provedbi postupaka jednostavne nabave


	GRAD ČAKOVEC
Upravni odjel za financije, proračun i javnu nabavu

	Početak savjetovanja
9. lipanj 2026. 
	Završetak savjetovanja
9. srpanj 2026. 

	RAZLOG DONOŠENJA

	Pravna osnova za donošenje Pravilnika sadržana je u članku 15. stavku 2. Zakona o javnoj nabavi („Narodne novine“, broj 120/16, 114/22 i 48/26), kojim je propisano da javni naručitelji općim aktom uređuju pravila, uvjete i postupke jednostavne nabave za nabavu robe, usluga i radova procijenjene vrijednosti manje od pragova za primjenu Zakona o javnoj nabavi.
Donošenje novog Pravilnika predlaže se radi usklađivanja s važećim zakonskim okvirom, unapređenja postojećih procedura te dodatnog jačanja načela transparentnosti, učinkovitosti, ekonomičnosti i odgovornog upravljanja proračunskim sredstvima.
Predloženim Pravilnikom detaljnije se uređuju postupci jednostavne nabave, određuju vrijednosni pragovi, način prikupljanja ponuda, ovlasti i odgovornosti sudionika u postupku te pravila dokumentiranja i objave postupaka. Posebna pažnja posvećena je digitalizaciji postupaka i korištenju Elektroničkog oglasnika javne nabave Republike Hrvatske (EOJN RH) za postupke kod kojih je to propisano ili opravdano radi osiguravanja veće transparentnosti i tržišnog natjecanja.
Cilj donošenja Pravilnika je uspostaviti jasan, učinkovit i provediv sustav jednostavne nabave koji omogućava pravodobno zadovoljenje potreba Grada Čakovca, uz osiguranje tržišnog natjecanja, jednakog tretmana gospodarskih subjekata te racionalnog i svrhovitog trošenja javnih sredstava.
Provedbom ovog Pravilnika očekuje se povećanje pravne sigurnosti sudionika postupaka jednostavne nabave, smanjenje administrativnog opterećenja, unaprjeđenje kontrolnih mehanizama te smanjenje rizika od nepravilnosti i sporova u postupcima nabave.
Donošenje Pravilnika ne zahtijeva osiguravanje dodatnih financijskih sredstava u Proračunu Grada Čakovca, već predstavlja normativno uređenje postojećih postupaka nabave u svrhu njihovog učinkovitijeg i transparentnijeg provođenja. 



Pozivamo predstavnike zainteresirane javnosti da najkasnije do 9. srpnja 2026. dostave svoje komentare na nacrt prijedloga Pravilnika o provedbi postupaka jednostavne nabave.
Po završetku savjetovanja svi pristigli doprinosi bit će javno dostupni na internetskoj stranici Grada Čakovca.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg prijedloga Pravilnika o provedbi postupaka jednostavne nabave.
KLASA: 024-04/26-01/1
URBROJ: 2109-2-09-01-26-2
Čakovec, 9. lipnja 2026.
